คลังเผยเศรษฐกิจเดือนส.ค.สดใส
คลังรายงานเศรษฐกิจเดือน ส.ค. ขยายตัวดีจากการส่งออก การบริโภค การใช้จ่ายภาครัฐ และการท่องเที่ยวที่ขยายตัวได้ต่อเนื่อง
29 ก.ย. 2559

คลังรายงานเศรษฐกิจเดือน ส.ค. ขยายตัวดีจากการส่งออก การบริโภค การใช้จ่ายภาครัฐ และการท่องเที่ยวที่ขยายตัวได้ต่อเนื่อง
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.)  เปิดเผยว่า ภาวะเศรษฐกิจไทยเดือน ส.ค. 2559ขยายตัวได้ดี โดยได้รับแรงหนุนส่งจากการส่งออกสินค้าที่กลับมาขยายตัวเป็นบวก 6.5%
ขณะที่ การบริโภคภาคเอกชนยังขยายตัวส่วนหนึ่งมาจากรายได้เกษตรกรที่ขยายตัวเป็นบวกสะท้อนจากยอดรถจักรยานยนต์จดทะเบียนใหม่ที่ขยายตัวสูงมาก 8.7% 
สำหรับ การใช้จ่ายของรัฐบาลกลับมาขยายตัวดีขึ้นจากรายจ่ายลงทุนที่กลับมาขยายตัวในระดับสูง โดยเฉพาะการเบิกจ่ายงบลงทุนในเดือน ส.ค. ได้ 3.05 หมื่นล้านบาท ขยายตัว 37.2%
ด้านการการท่องเที่ยวยังขยายตัวได้ดีจากนักท่องเที่ยวต่างชาติที่ยังคงเดินทางเข้าประเทศไทยอย่างต่อเนื่อง แม้ว่ารัฐบาลจะมีมาตรการจัดระเบียบนักท่องเที่ยวก็ไม่ได้กระทบกับนักท่องเที่ยวจีนที่เดินทางเข้ามาในไทย
อย่างไรก็ดี การลงทุนภาคเอกชนยังคงมีสัญญาณชะลอตัว เพราะรอการลงทุนของภาครัฐ ซึ่งมีการเร่งเบิกจ่ายโครงการลงทุนขนาดใหญ่ได้มากขึ้นต่อเนื่อง